रोनाल्डोको रफ्तार फेरि उस्तै
सिजनको सुरुआतमा क्रिस्टयानो रोनाल्डोको गोल मेसिन खिया लागेजस्तै थियो । सुस्त, निक्कै सुस्त थियो । उनी पहिलाजस्तै प्रभावशाली थिएनन् । स्पेनी महारथी रियल म्याड्रिडका यी सुपरस्टार सिजनको दोस्रो हाफमा भने निक्कै आक्रमक भएर आएका छन् ।
काठमाडौँ — सिजनको सुरुआतमा क्रिस्टयानो रोनाल्डोको गोल मेसिन खिया लागेजस्तै थियो । सुस्त, निक्कै सुस्त थियो । उनी पहिलाजस्तै प्रभावशाली थिएनन् । स्पेनी महारथी रियल म्याड्रिडका यी सुपरस्टार सिजनको दोस्रो हाफमा भने निक्कै आक्रमक भएर आएका छन् । रोनाल्डोको दुई गोल सहयोगमा डिफेन्डिङ च्याम्पियन रियलले च्याम्पियन्स लिग क्वाटरफाइनलको टुरिनमा भएको पहिलो लेगमा मंगलबार इटालियन च्याम्पियन युभेन्टस्लाई ३–० ले ध्वस्त पार्‍यो । तेस्रो मिनेटमै गोलको खाता खोलेका उनले दोस्रो हाफमा ‘ओभरहेड–किक’मा गरेको गोल निक्कै लोभलाग्दो थियो । उक्त गोल आफ्नै क्लबविरुद्ध भएपनि युभेन्टस् समर्थकले उठेर ताली बजाउँदै रोनाल्डोप्रति सम्मान व्यक्त गरेका थिए । यसलाई रोनाल्डोको करिअरको ६ सय बढी गोलमध्येकै उत्कृष्ट पनि भनिएको छ ।विश्वकै महान् गोलकिपरको रुपमा प्रख्यात जियानलुइजी बुफोन रोनाल्डोको दोस्रो गोलमा नतमस्तक देखिएका थिए । उनले ट्वाल्ल परेर हेरिरहन बाहेक केही गर्न सकेका थिएनन् । रियल म्याड्रिडका लागि पछिल्ला नौ खेलमा १९ गोल गरेको रोनाल्डोको तथ्यांकले नै त्यसलाई पुष्टि गर्छ । उनले क्लब फुटबलमा पछिल्ला १३ खेलमा २३ गोल गरेका छन् । त्यसअघिका २३ खेलमा भने उनले १४ गोलमात्र गरेका थिए ।पोर्चुगिज रोनाल्डोले रियलको लागि यो सिजन ३६ खेलमा ३९ गोल गरेका छन् । यो संख्या युरोपका पाँच ठूला लिग (इंग्ल्यान्ड, जर्मनी, स्पेन, इटाली, फ्रान्स) का खेलाडीले गरेको सबभन्दा धेरै गोल हो । यसले उनको गोल गर्ने खुबीका लागि ३३ बर्षे उमेर बाधा नभएको पुष्टि गर्छ । तर सिजनको सुरुमा सुस्त गतिमा गोल गरेपछि भने उनलाई उत्कृष्ट लयमा रहन उमेरले साथ नदिएको अनुमान लगाउन थालिएको थियो, जुन सिजनको दोस्रो हाफमा आएर गलत सावित भएको छ ।उनको उमेर छिप्पिदै गएको सत्य हो । र उनको खेल्ने शैली फेरिएको पनि पक्का नै हो । उनी गएको सिजनसम्म प्रत्येक मिनेट मैदानमा प्रभावशाली देखिन्थे । खेलको हरेक क्षण उनमा केन्द्रित हुन्थ्यो । र मैदानमा उनको गति पनि उस्तै तीब्र थियो, त्यो पनि मैदानमा चौतर्फी रुपमै ।फ्रान्सेली प्रशिक्षक जिनेदिन जिदानको टिममा यसैपाली रोनाल्डोका भूमिकामा परिवर्तन आएको हो । उनी अचेल ‘अर्थोडक्स फरवार्ड’को रुपमा खेलिरहेका छन् । फेरिएको भूमिकामा पनि उनी प्रभावशाली देखिएका छन् ।त्यसैले त रियल म्याड्रिडले यभेन्टस्लाई सन् १९६२ यता पहिलोपल्ट ‘अवे’ खेलमा हराउन सक्यो । उनले मार्सेलोको लागि पनि गोलको अवसर बनाइदिए । गए रातीको नतिजाले युभेन्टस्को घरेलु मैदानमा अपराजित यात्रालाई पनि २५ खेलमा पूर्णविराम लगाइदियो । रोनाल्डोको च्याम्पियन्स लिगमा लगातार १० खेलमा कीर्तिमान गोलसँगै रियल सेमिफाइनलनजिक पनि पुग्यो ।च्याम्पियन्स लिग इतिहासको कीर्तिमान गोलमा रोनाल्डो बार्सिलोनाका लियोनल मेसीविरुद्ध ११९–१०० ले अगाडि छन् । १ सय गोल, नकआउटमा ५० गोल, नकआउट चरणमा लगातार ह्याट्रिक, तीन फाइनलमा गोल, समूहका सबै खेलमा गोल, एउटै क्लबको लागि १ सय गोल, लगातार १० खेलमा गोल । च्याम्पियन्स लिगका यी रेकर्ड अरु कसैको नभएर रोनाल्डोकै नाममा छन् । उनी चारपल्टका च्याम्पियन्स लिग विजेता पनि हुन् ।स्पेनी ला लिगामा भने रोनाल्डोको टिम रियल म्याड्रिड शीर्षस्थानमा रहेको बार्सिलोनाभन्दा १३ अंकले पछाडि छ र अब उसलाई आठ खेल बाँकी छंदा घरेलु लिगको उपाधि जित्न असंभवजस्तै भइसकेको छ । घरेलु लिगमा मेसीसँगको प्रतिस्पर्धामा पनि रोनाल्डो पछाडि नै छन् । यो सिजन मेसीले २६ गोल गरेका छन् भने रोनाल्डोले २२ गोल । मेसीका सहकर्मी लुईस स्वारेजको गोल संख्या पनि रोनाल्डोकै जत्ति छ । फरक के हो भने रोनाल्डोको गोल मेसिनले फेरि काम गर्न थालेको छ ।–एजेन्सीको सहयोगमा